એક્વાયર્ડ ઈમ્યુનોડેફિશ્યન્સી સિન્ડ્રોમ એટલે કે ફક્ત એઈડ્સનું નામ સાંભળી ભલભલાને પરસેવો છુટી જાય તેવાં એઈડ્સ અવેરનેસની છેલ્લાં ત્રણ દાયકાથી સંપૂર્ણ તન-મન-ધનથી ક્રાંતિકારી કામગીરી કરી રહ્યા અરુણ દવેનાં બાને ૧૯૮૧ની સાલમાં ગર્ભાશયનું કેન્સર થયું. એ સમયે તેમણે કેન્સર જાગૃતતા અભિયાન શરૂ કરવાનું વિચાર્યું. વિશ્વમાં દર વર્ષે લાખો લોકો કેન્સરથી મૃત્યુ પામે છે ત્યારે કેન્સરથી બચવા શું કરવું, તેનાં લક્ષણો અને કેન્સર બાદની સારવાર અંગે અરુણ દવેએ જરૂરિયાતમંદોને જાણકારી આપવાનું કામ શરૂ કર્યું. કેન્સર પરનાં કોઈ ખાસ પુસ્તકો કે ઈન્ટરનેટ ન હોવાથી તેમણે ડોક્ટર્સને મળીને માહિતીઓ એકઠી કરી. ધીમેધીમે કેન્સર વિશે તેઓ બીજા કેન્સરનાં ડોક્ટર પાસે ન હોય એટલું જ્ઞાન ધરાવતા થઈ ગયા. આ બધું એકધારું પાંચ-છ વર્ષ સુધી ચાલ્યું.